প্রথমে তার মধ্যে ভয় কাজ করছিল। গত আসরের চ্যাম্পিয়ন আয়মান ইবনে জামান এবার অংশ না নেয়ায় তার জন্য অনেকটা সহজ হয়েছে বলে স্বীকার করেন ৬ ভাইয়ের মধ্যে সবার ছোট সালমান, “আয়মান অংশ নিলে হয়তো আরো প্রতিদ্বন্দ্বিতা হতো। তারপরও ভয় কাজ করছিল। মিনহাজের কাছে ২০১৬তে সামার র‌্যাঙ্কিংয়ে হেরেছিলাম।” সেমিফাইনালে তিনি চট্টগ্রামের উদীয়মান শাটলার সিবগাত উল্লাহকে পরাজিত করেন ২-০ সেটে (২১-১১, ২১-১৪)। কিন্তু তার জন্য ম্যাচটি নিয়ে শঙ্কা ছিল। সিবগাত হঠাৎ ইনজুরির কারণে ম্যাচটি তার জন্য সহজ হয়ে যায় বলে নিজের মুখেই বলেন মা-বাবার আদরের সালমান, “শঙ্কা ছিল সেমিফাইনাল নিয়ে। বয়সে কম হলেও সিবগাত অনেক ভালো খেলে। ওর সাথে ২০১৬ সালে চট্টগ্রাম লিগে হেরেছি। লিগামেন্টে সমস্যার কারণে ও আগের মত খেলতে পারেনি। এতে আমার জন্য জয় সহজ হয়ে গেছে।”